SPECIAL Au fost înființate Jocurile Intensificate, competiția unde sportivii sunt încurajați să se dopeze!
În 2023, afaceristul australian Aron D'Souza a fondat Enhanced Games (Jocurile Intensificate), o competiție la care sportivii nu vor fi controlați de World Anti-Doping Agency (WADA).
Prima ediție a acestei competiții internațiionale urmează să aibă loc în 2025, deși organismele internaționale, federațiile naționale, medicii sportivi și foști campioni spun despre aceasta că este o abominație și o pervertire a spiritului olimpic. Pentru turneul inaugural s-ar fi înscris deja câteva sute de doritori, iar probele anunțate sunt atletism, înot, haltere, gimnastică și sporturi de contact.
Mai mulți foști sportivi olimpici s-au alăturat proiectului
Substanțele dopante sunt permise, dar nu obligatorii, iar în concurs pot intra și sportivi care să beneficieze de protezarea membrelor cu materiale compozite de ultimă generație și de noile tehnologii ale încălțămintei, nepermise în competițiile obișnuite pentru că se presupune că aduc un avantaj neloial. Foști sportivi olimpici care s-au alăturat proiectului sunt Brett Fraser (înot), Roland Schoeman (înot), James Magnussen (înot), Christina Smith (bober), dar și geneticianul George Church sau milionarii Peter Thiel, Christian Angermayer și Balaji Srinivasan.
D'Souza a acuzat că, în forma actuală, Comitetul Internațional Olimpic (CIO) este un organism corupt, lacom și monopolist și a cerut eradicarea WADA, despre care a spus că este "forța polițienească antiștiințifică a CIO". Acesta a spus că zeci de sportivi care vor participa la JO 2024 de la Paris l-au contactat ca să se intereseze de premiile puse în joc, pentru că "sistemul olimpic nu plătește cum trebuie campionii și Jocurile Olimpice cuprinde câteva sporturi de care nu sunt prea mulți oameni interesați. Noi vom da 1 milion de dolari celor care bat un record mondial".
Simona Halep, printre ultimele cazurile celebre de doping
Lordul Sebastian Coe, președintele Federaţiei Internaţionale de Atletism (World Athletics), a declarată că "există un singur mesaj pentru atleții care sunt destul de imbecili ca să ia parte la așa ceva - vor fi suspendați și vor fi suspendați pentru o lungă perioadă de timp".
Dopingul este o maladie a sportului actual. Mari sportivi internaționali sunt sau au fost suspendați în ultimii ani, precum Simona Halep (tenis / fost număr 1 WTA), Paul Pogba (fotbal / campion mondial în 2018 și vicecampion european în 2016), Kamila Valieva (patinaj artistic / campioană europeană), Maria Sharapova (tenis / fost număr 1 WTA), Lance Armstrong (ciclism / de 7 ori câștigător al Turului Franței), Alex Rodriguez (baseball / câștigător World Series), Sun Yang (înot / triplu campion olimpic), Xiaojun Lyu (haltere / triplu campion olimpic), Yannic Seidenberg (hochei pe gheață / medaliat cu bronz la JO 2018) sau Elton Jantjies (rugby / campion mondial cu Africa de Sud).
Foto - Getty Images
Urmăriți SPORT.RO și pe Google News